**Valērijs Kargins** (dzimis 1961. gada 27. martā Rīgā) ir Latvijas uzņēmējs, viens no Parex bankas dibinātājiem un bijušajiem īpašniekiem. Bijis tās ilggadējs prezidents un valdes priekšsēdētājs.

Biogrāfija
----------

### Jaunība, izglītība

Valērijs Kargins dzimis Rīgā 1961. gadā. Mācījās Rīgas 40. vidusskolā (1968—1978). Pusaudža gados filmējies Rīgas kinostudijas populārā spēlfilmā "*Ģimenes melodrāma*" ar aktrisi Ludmilu Gurčenko viņas mātes lomā, pēc vidusskolas beigšanas nesekmīgi mēģināja iestāties Vissavienības Valsts kinematogrāfijas institūtā (*ВГИК*) Maskavā. Studējis Latvijas Valsts universitātes Filoloģijas fakultātes žurnālistikas nodaļā (pirmajā kursā mācījās neklātienē, strādājot žurnālista amatā, bet sākot ar otro - klātienē). Universitāti absolvēja 1982. gadā.

### Karjera

#### Komjaunatne

Jau mācoties pēdējā kursā Kargins sāka strādāt Kirova rajona komjaunatnes komitejā. Vēlāk tika pārcelts uz Rīgas pilsētas komjaunatnes komiteju, iestājās PSKP. Vēl strādājot komjaunatnes komitejā, Kargins iepazinās gan ar Viktoru Krasovicki, gan ar Ivaru Priedīti, kuri jau toreiz darbojās kooperatīvajā kustībā.

Bija kurators klubā "Rīgas rokklubs", kas atradās Latvijas komjaunatnes komitejas telpās, Gorkija ielā (vēlāk - Krišjāņa Valdemāra iela), pretī Rīgas Kongresu namam.

80.tajos gados V. Kargins un V. Krasovickis nopirka reāli nefunkcionējošu komjaunatnes komercstruktūru PAREKS, kas 80.to gadu beigās kļuva par nozīmīgu tūrisma firmu.

#### Parex

*Skatīt arī: Parex banka* 
1991. gada 3. aprīlī PAREKS saņēma pirmo privātuzņēmumam izsniegto licenci valūtas maiņas operācijām PSRS teritorijā - to izsniedza otrais atjaunotās Latvijas Bankas prezidents Pāvils Sakss. Maijā PAREKS atvēra pirmo valūtas maiņas punktu, uz kuru devās arī daudzi klienti no visas toreizējās PSRS. 1991. gada augustā Kargins, kopā ar Krasovicki un viņa sievu Ņinu Kondratjevu, reorganizēja PAREKS un kļuva par tās mantinieces - AS Parex vienīgajiem īpašniekiem. Karginam piederēja puse no akcijām, bet atlikušie 50% dalījās līdzīgās daļās starp Krasovicki un viņa dzīvesbiedri.

1992. gada janvārī tika dibināta Parex banka, kuras īpašnieki ar vienādām daļām bijar Valērijs Kargins un Viktors Krasovickis. Krasovicka sieva Kondratjeva bankas turpmākajā darbībā vairāk nepiedalījās (tomēr bija ievērojamu depozītu turētāja tajā), jo pāris laulību šķīra.

1993. gadā ap 30% Parex bankas akciju nopirka ārzonas firma *Europe Holdings Ltd* un līdz 2001. gadam tās daļa (bez balss tiesībām) sasniedza 51%. Īpašnieku sarakstā ofšors atradās līdz pat 2002. gada decembrim, kad Kargins un Krasovickis formāli atpirka *Europe Holdings Ltd* daļas, kļūstot par vienīgajiem bankas īpašniekiem. Tomēr, bankai iesaistoties publiskajā akciju tirgū, līdz 2007. gada beigām ap 14% no visa bankas apmaksātā pamatkapitāla nonāca 59 mazo akcionāru rokās.

2008. gada beigās, globālās finanšu krīzes rezultātā, Parex banka nonāca bankrota priekšā un faktiski tika nacionalizēta. Novembrī Karginam un Krasovickim par viņiem piederošajām 51% akciju valdība samaksāja simbolisku samaksu: vienu latu katram. Krīzei turpinoties, decembrī valsts no abiem akcionāriem pārņēma arī atlikušās daļas.

### Pēc Parex zaudēšanas

Pēc Parex bankas atstāšanas Kargins un Krasovickis saglabāja iepriekšējos gados ar to uz izdevīgiem noteikumiem noslēgtos depozītu līgumus, saskaņā ar kuriem abi trīs gados procentos saņēma 10,3 miljonus latu.

Personīgā dzīve
---------------

Kopš astoņdesmito gadu sākuma Kargins bija precējies ar Tatjanu Karginu. Laulībā dzimuši divi dēli: Rems (1982. gadā) un Maksims (1987. gadā). Pēc šķiršanās 2006. gadā, civillaulībā ar Annu Barinovu dzimusi meita Valērija Maija.

Skandāli
--------

Neskatoties uz to, ka saskaņā ar Iekšlietu ministrijas Pilsonības un migrācijas pārvaldes uzziņu Valērijs Kargins un viņa māte Dina Gvozdeva (Kargina) 1993. gadā bija nelikumīgi saņēmuši Latvijas pilsoņu pases un ar 1994. gada 29.septembra Rīgas pilsētas tiesas spriedumu tika atzīts, ka Valērijs Kargins un Dina Gvozdeva nav Latvijas Republikas pilsoņi, Saeima ar balsu vairākumu 1997. gada 20. novembrī nolēma par īpašiem nopelniem piešķirt Karginam Latvijas pilsonību.

Atsauces
--------

1. ↑  «Kad cilvēks ir laikmets». *Arterritory.com*. Skatīts: 2022-11-08.
2. ↑  Lato Lapsa. «Каргин Superstar». *Каргин Superstar*. telegraf.lv, 2009-5-28. Arhivēts no oriģināla, laiks: 2013-11-17. Skatīts: 2011-10-29. (krieviski)
3. ↑  Lato Lapsa. «Каргин Superstar». *Каргин Superstar*. telegraf.lv, 2009-5-26. Arhivēts no oriģināla, laiks: 2013-11-18. Skatīts: 2011-10-29. (krieviski)
4. ↑  «Parekss bankas gada pārskats 2002». nasdaqomxbaltic.com. Skatīts: 2011-10-29.[novecojusi saite]
5. ↑  «AS „PAREX BANKA" 2007. GADA PĀRSKATS». nasdaqomxbaltic.com. Skatīts: 2011-10-29.[novecojusi saite]
6. ↑  «AS „PAREX BANKA" 2008. GADA PĀRSKATS». nasdaqomxbaltic.com. Skatīts: 2011-10-29.[novecojusi saite]
7. ↑  Ieva Mārtiņa. «Pērn procentos no Parex Kargins un Krasovickis saņēmuši par trešdaļu mazāk». db.lv, 2011-05-06. Skatīts: 2011-10-29.
8. ↑  «Kargins esot visu pazaudējis tikai tamdēļ, ka pārlieku aizrāvies ar mīlas lietām». vipi.lv. 2008-11-12. Arhivēts no oriģināla, laiks: 2016-03-05. Skatīts: 2011-10-29.
9. ↑  «Uzziņa par Valēriju Karginu pilsonības piešķiršanas lietā». Latvijas Vēstnesis. 1997-11-25. Skatīts: 2011-10-29.
10. ↑  «1997. gada 20.novembra sēdes stenogramma». Latvijas Vēstnesis. 1997-11-25. Skatīts: 2011-10-29.

Literatūra
----------

* Kargins V. *Nauda un cilvēki*, R.: Atēna, 2005
* Lapsa L. *Kargins Superstar : kā izsisties ļaudīs, kļūt par visgudrāko, skaistāko un veiksmīgāko, dabūt visas mantiņas, visiem parādīt un vienmēr visus pārspēt*, R.: Baltic Screen, 2008

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* VIAF: 73268483
* LNB: 000061816
* LCCN: n2005086448
* ISNI: 0000 0000 3684 9269

 |

 |